তাই এবার কোলকাতার কিছু সংখ্যক যুবার আচরণে লজ্জা পেলেও অবাক হইনি। পহেলা এপ্রিল শনিবার যাদবপুর ভার্সিটির পরিবেশ ইঞ্জিনিয়ারিং মিলনায়তনে দিনব্যাপী বাংলাদেশ নিয়ে আলোচনা হচ্ছিলো। বাংলাদেশ ও বহির্বিশ্বের অন্তত: তিন ডজন সংগঠনের অর্ধ-শতাধিকের বেশি মানবাধিকার নেতাকর্মী তাদের মূল্যবান বক্তব্য রাখছিলেন। পশ্চিমবঙ্গ বা ভারতের রাজনীতি নিয়ে ওখানে কারো মাথাব্যথা ছিলোনা। বরং বাংলাদেশ ও বাইরে থেকে আমরা যারা গিয়েছিলাম তারা বলার চেষ্টা করেছিলাম যে, একাত্তরে আপনাদের সাহায্য-সহযোগিতার জন্যে আমরা কৃতজ্ঞ। আমরা আবার এসেছি, আপনাদের দ্বারে, সাহায্য চাই, বাংলাদেশের হিন্দু ও অন্যান্য ধর্মীয় সংখ্যালঘুদের নিশ্চিহ্ন হওয়া থেকে বাচাঁন। আমরা আপনাদেরই ভাইবোন, বন্ধু-পরমাত্মীয়, আমাদের বাঁচান, আমাদের কথা বলুন, আমাদের পাশে দাঁড়ান। আমরা আরো বলতে চেয়েছিলাম, বাংলাদেশে ইসলামী মৌলবাদ ও জঙ্গীবাদ মাথাচাঁড়া দিয়ে উঠেছে, সবাই মিলে ওই দানব রুখতে হবে, নইলে শুধু আমরা নই, আপনারাও ভালো থাকবেন না? পাশের বাড়ীর আগুন আপনার বাড়িতেও লাগবে।